Ông Io̍k-lîm (iá-kiû ūn-tōng-oân)

**Ông Io̍k-lîm** (王躍霖; ), phian-miâ **Dumbo**  , sī Tâi-oân Tâi-tang-koān chhut-sin ê Amis-cho̍k iá-kiû soán-chhiú, siú-pī ūi-tì sī tâu-chhiú. 2009-nî í 26-bān Bí-kim ê chhiam-iok-kim ka-bêng Chicago Cubs, 2015-nî 1-goe̍h hőng sek-chhut liáu-āu tńg-lâi Tâi-oân chham-ka Tiong-hôa Chit-pāng kùi-tiong soán-siù-hōe, hō͘ Lamigo Thô-oân kéng-tio̍h ka-bêng, pēng-chhiáⁿ chiâⁿ-chò sèng-lī-cho͘ chú-le̍k, koh tit-tio̍h 4-pái chóng-koan-kun. 2022-nî thàu-kòe kau-e̍k choán-khì Hù-pang Hān-chiòng, 2023-nî ka-ji̍p Bī-choân Liông. 2023-nî 11-goe̍h 28 hō͘ Tâi-kǹg Hiông-eng tī tē-2-pái khok-pian soán-siù kéng-tio̍h.

## Chit-gia̍p Seng-gâi
Ông Io̍k-lîm tī 2009-nî í 26-bān Bí-kim ê chhiam-iok-kim ka-ji̍p Chicago Cubs, 2015-nî 1-goe̍h hō͘ Chicago Cubs sek-chhut. Kāng-nî 3-goe̍h khì Ji̍t-pún chiap-siū Pán-sîn Hó͘ chhek-chhì bô-kòe, āu-lâi pò-miâ chham-ka Tiong-hôa Chit-pāng kùi-tiong soán-siù-hōe, hō͘ Lamigo Thô-oân í tē-6-lûn (choân soán-siù-hōe tē-24-ūi) kéng-tio̍h, pēng-chhiáⁿ í goe̍h-kip 15-bān ka-bêng.

I bat ji̍p-soán 2013-nî Sè-kài Iá-kiû Keng-tián-sài kok-ka-tūi 28-lâng miâ-toaⁿ, tāi-piáu chham-ka 2013-nî Sè-kài Iá-kiû Keng-tián-sài kah chu-keh-sài. I chit kúi tang tī chiok chē kok-chè-sài lóng ū chham-sài, tùi 2011 kàu 2014-nî kùi-āu, kok-chióng ê kok-chè sài-sū lóng-ē-sái khòaⁿ-tio̍h Ông Io̍k-lîm, koh ka-siōng tī Bí-kok phah-kiû ê kî-kan, sian-hoat, tiong-kè, hiō-oān lóng-bat tam-jīm kòe, mā chō-sêng āu-lâi phî-lô tio̍h-siong, chòe-āu hō͘ Chicago Cubs sek-chhut.

2016-nî kah Âng Sèng-khim, Lîm Hôa-khèng téng kēng-cheng tē-5-hō sian-hoat ê ūi-tì, chòe-āu sêng-kong kā chhióⁿ--lo̍h-lâi. 4-goe̍h 23 tī Thô-hn̂g tùi-chiàn Thóng-it 7-ELEVEn Sai tâu 6-kio̍k sit 3-hun tit-tio̍h tī Tiong-chit ê tē-1-sèng, 2017-nî khai-sí kái-chò hiō-oān tâu-chhiú, koh tit-tio̍h tiong-kè-ông, āu--lâi tit-tio̍h 2018 ~ 2020-nî goe̍h-kip hun-pia̍t sī 28, 24 kah 40-bān kho͘ ê ho̍k-sò͘-nî ha̍p-iok.

2017-nî kàu 2020-nî kî-kan, chiâⁿ-chò Oân-tūi bē-sái-bô ê sèng-lī-cho͘ tâu-chhiú, tiāⁿ-tiāⁿ thè Lamigo kā sèng-lī siú--lo̍h-lâi, pau-koat 2019-nî Tâi-oân Tōa-sài tē-1-chiàn, tī 9-kio̍k-siōng 2-chhut-kio̍k móa-lúi ê sî-chūn lo̍h-tiôⁿ kiù-oān tùi-koat Tiong-sìn Hiaⁿ-tī ê Chiam Chú-hiân, hit-tang-chūn pí-sò͘ sī 5:5 pêⁿ-chhiú, Ông Io̍k-lîm sui-jiân tú-khai-sí liân-sòa tâu 3-ê pháiⁿ-kiû, tān-sī lo̍h-bóe sêng-kong kā tùi-chhiú sa̋n-sín tiāu, sêng-kong kā hô-kio̍k ê kio̍k-bīn siú--lo̍h-lâi, lo̍h-bóe Lamigo tī 9-kio̍k-hā í Liāu Liān-hù ê chài-kiàn an-táⁿ sêng-kong kā chit-tiôⁿ pí-sài iâⁿ--lo̍h-lâi, chiâⁿ-chò hē-lia̍t-sài ê koan-kiān, lo̍h-bóe Lamigo í 4:1 kek-pāi Tiong-sìn Hiaⁿ-tī oân-sêng 3-liân-pà.

2021-nî kàu 2022-nî, in-ūi tio̍h-siong ê koan-hē, chhut-tiôⁿ-lu̍t kah kha-chhiú lóng bô í-chêng hiah-nī hó, mā tau̍h-tau̍h-á lī-khui gû-tiâu ê chú-le̍k ūi-tì. 2022-nî 8-goe̍h 31, Lo̍k-thian kā Ông Io̍k-lîm kah Lîm Te̍k-pin kau-e̍k khì Hù-pang Hān-chiòng, ōaⁿ-lâi tâu-chhiú Iôⁿ Pin kah lāi-iá-chhiú Iôⁿ Chìn-hô.

## Kò-jîn Seng-oa̍h
Sió-tī sī chêng Bí-kok Chit-pāng Pittsburgh Hái-chha̍t ê tâu-chhiú Ông Ûi-tiong, bat tī 2015-nî 9-goe̍h Ông Io̍k-lîm thâu-chi̍t+pái tiàm Tiong-hôa Chit-pāng lē-hêng-sài sian-hoat ê sî tam-jīm Lamigo TV ê lâi-pin, Ông Ûi-tiong tī 2020-nî tńg-lâi Tâi-oân chham-ka soán-siù, tit-tio̍h Bī-choân Liông tē-1 chí-miâ ka-bêng, bo̍k-chêng nn̄g hiaⁿ-tī lóng tī Tiong-hôa Chit-pāng Tâi-kǹg Hiông-eng. Chek-peh-sió-tī sī Tiong-hôa Chit-pāng Hù-pang Hān-chiòng kiû-oân Ông Si-chhong. In bó͘ sī chêng Lamigo chàn-siaⁿ-tūi Lamigirls ê sêng-oân "Sió-pò͘".

## Keng-le̍k
* Tâi-tang-koān Tâi-tang-chhī Sin-seng Kok-sió Siàu-pāng-tūi
* Tâi-tang-koān Thài-goân Kok-tiong Chheng-siàu-pāng-tūi
* Ko-hiông-chhī Su-li̍p Sam-sìn Ko-kip Ka-sū Siong-gia̍p Chit-gia̍p Ha̍k-hāu Chheng-pāng-tūi
* Kok-li̍p Tâi-oân Thé-io̍k Tāi-ha̍k Tâi-tiong Hāu-khu
* Tāi-liân-bêng Ò-chiu Iá-kiû Ha̍k-īⁿ Kè-ōe (Major League Baseball Australian Academy Program, MLBAAP)
* Bí-kok Chit-pāng Chicago Cubs (2009-nî 6-goe̍h13－2015-nî 1-goe̍h24), Sin-lâng liân-bêng → Ko-kai 1A
* Kok-hùn Tiong-sim Iá-kiû-tūi (2015-nî 2-goe̍h －2015-nî 7-goe̍h)
* Tiong-hôa Chit-pāng Lamigo Thô-oân (2015-nî 7-goe̍h 21－2019-nî 12-goe̍h 16)
* Tiong-hôa Chit-pāng Lo̍k-thian Thô-oân (2019-nî 12-goe̍h 17－2022-nî 8-goe̍h 31)
* Tiong-hôa Chit-pāng Hù-pang Hān-chiòng (2022-nî 9-goe̍h 1-hō－2023-nî 1-goe̍h 29)
* Tiong-hôa Chit-pāng Bī-choân Liông (2023-nî 1-goe̍h 30－2023-nî)
* Tiong-hôa Chit-pāng Tâi-kǹg Hiông-eng (2024-nî－)

### Kok-chè-sài
* 2011-nî Sè-kài-poe Iá-kiû-sài
* 2011-nî MLB Choân Bêng-chheⁿ Tâi-oân Tōa-sài
* 2012-nî Cuba A-chiu Sûn-hôe Tùi-khòng-sài
* 2013-nî Sè-kài Iá-kiû Keng-tián-sài Chu-keh-sài
* 2012-nî À-chiu Iá-kiû Kím-phiau-sài
* 2013-nî Sè-kài Iá-kiû Keng-tián-sài
* 2013-nî Tang-a Ūn-tōng-hōe
* "Ji̍t-pún Bú-sū vs. Tiong-hôa Chiàn-sū" 2013 Keng-tián Iá-kiû Tùi-khòng-sài
* 2014-nî A-ūn

## Chit-pāng Seng-gâi Sêng-chek
### Bí-kok Chit-pāng
*Sió-liân-bêng tâu-kiû kio̍k-sò͘ 314.2-kio̍k, 16 sèng 23 pāi 3.98 chū-chek-hun-lu̍t.
### Tiong-hôa Chit-pāng

## Te̍k-sû Sū-chek

## Chù-kái

## Chham-khó Chu-liāu

## Gōa-pō͘ Liân-kiat

* 
*